For at undgå misbrug af ordningerne må ansættelse med løntilskud og oprettelse af seniorjob kun finde sted, såfremt de nye job medfører merbeskæftigelse, altså en nettoudvidelse af antallet af ansatte.
Ved nettoudvidelse forstås (som hovedregel) merbeskæftigelse i forhold til det gennemsnitlige antal i de foregående 12 måneder, og at ansættelsen ikke sker i en stilling, der er blevet ledig ved afskedigelse eller fratrædelse af en ansat uden støtte inden for de foregående 3 måneder.
Arbejdsgiveren er forpligtet til at give de ansatte de nødvendige oplysninger, så de kan vurdere, om man opfylder lovens krav.
Virksomheden afgrænses ud fra arbejdspladsens produktionsnummer (P-nummer). Ønsker man at fravige denne afgrænsning, skal der foreligge en skriftlig aftale mellem arbejdsgiver og medarbejderrepræsentant om en anden afgrænsning.
Inden etablering af et løntilskudsjob skal der ligge en skriftlig tilkendegivelse om:
at repræsentanter for de ansatte er blevet hørt om ansøgningen
at de ansatte er positive over for at medvirke til at opfylde formålet med ansættelsen
hvorvidt der er enighed mellem arbejdsgiver og de ansatte om, at betingelserne om merbeskæftigelse er opfyldt.